லூசிஃபர்

லூசிஃபர் என்பது பிருத்விராஜ் சுகுமாரன் இயக்கி 2019-ஆம்  ஆண்டு வெளிவந்த மலையாள மொழி அரசியல் அதிரடித் திரைப்படமாகும். இது இவர் இயக்குநராக அறிமுகமான முதல் படம். இப்படத்தின் கதையை முரளி கோபி எழுதியுள்ளார். இது மூன்று பாகங்களாகத் திட்டமிடப்பட்ட திரைப்பட வரிசையில் முதல் படம் ஆகும்.  இதன் அடுத்த பாகமாக எல்2: எம்புரான் வெளியாகியுள்ளது. இப்படத்தை ஆஷிர்வாத் சினிமாஸ் மூலம் ஆண்டனி பெரும்பாவூர் தயாரித்துள்ளார். மோகன்லால் முதன்மைப் பாத்திரத்தில் நடிக்க பிருத்விராஜ், மஞ்சு வாரியர், டோவினோ தாமஸ், விவேக் ஓபராய், இந்திரஜித் சுகுமாரன், சாய் குமார், பைஜு சந்தோஷ், கலாபவன் ஷாஜோன், சனியா அய்யப்பன், நைலா உஷா, சச்சின் கெடேகர், ஃபாசில் ஆகியோர் நடித்துள்ளனர். தீபக் தேவ் இசையமைத்த இந்தப் படத்திற்கு சுஜித் வாசுதேவ் ஒளிப்பதிவு செய்ய, சம்ஜித் முகமது தொகுப்புப் பணியைக் கவனித்துக் கொண்டார்.

லூசிஃபர் 28 மார்ச் 2019 அன்று உலகெங்கிலும் உள்ள திரையரங்குகளில் வெளியிடப்பட்டது. இது இந்தி, தமிழ், தெலுங்கு மொழிகளிலும் மொழிமாற்றம் செய்யப்பட்டு வெளியிடப்பட்டது. இந்தப் படம் ஒரு மலையாளப் படத்திற்கான பல வரவுச் சாதனைகளை முறியடித்தது. நான்கு நாட்களில் ₹50 கோடியும் எட்டு நாட்களில் ₹100 கோடியும் தாண்டியது. இந்தங் சாதனைகள் அனைத்தையும் மிக விரைவாக எட்டிய மலையாளப் படமாக மாறியது.  லூசிஃபர் 200 கோடி ரூபாய்க்கு மேல் ஈட்டிய முதல் மலையாளப் படம் ஆகும். அண்மைய நிலவரப்படி, இப்படம் அதிக வருவாய் ஈட்டிய மலையாளப் படங்கள் வரிசையில் ஆறாவது இடத்தில் உள்ளது. இத்திரைப்படம், தெலுங்கில் காட்பாதர் (2022) என்ற பெயரில் மறு ஆக்கம் செய்யப்பட்டது.

 மேற்கோள்கள் 

பகுப்பு:இந்திய மலையாளத் திரைப்படங்கள்